Okresná prokuratúra Prešov 
Masarykova 16, 080 97 Prešov 	

Sp. zn. : 1 Pv 675/14/7707	Prešov, 29.1.2015
EEČ : 2-58-104-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona

Rozhodol: 	prokurátorka Okresnej prokuratúry Prešov
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
na tom skutkovom základe, že v období od októbra 2013 doposiaľ si v  Prešove a  inde úmyselne riadne a včas neplnil zákonnú vyživovaciu povinnosť na svojho maloletého syna XXXXX, nar. XXXXX,  hoci táto povinnosť mu bola určená rozsudkom Okresného súdu v Prešove č.k. XXXXX zo dňa 6.12.2007 s právoplatnosťou dňa 5.1.2008, ktorým bol zaviazaný prispievať na jeho výživu sumou 82,98 € ( 2.500,- Sk) mesačne vždy do 20- teho dňa v mesiaci vopred k rukám matky, pričom bol v predchádzajúcich dvadsiatich štyroch mesiacoch za taký čin odsúdený trestným rozkazom Okresného súdu v Prešove sp. zn. XXXXX zo dňa 27.9.2013 s právoplatnosťou dňa 23.10.2013, ktorým mu za prečin zanedbania povinnej výživy podľa § 207 ods. 1, ods. 3 písm. b) Tr. zákona bol uložený trest odňatia slobody v trvaní 1 roka s podmienečným odkladom jeho výkonu na skúšobnú dobu v trvaní 2 rokov, čím takto na výživnom dlhoval XXXXX sumu najmenej 1.078, 74  €,  

pretože zanikla trestnosť činu a trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Odôvodnenie:

Uznesením  vyšetrovateľa OR PZ OKP XXXXX sp. zn. XXXXX zo dňa 1.10.2014 bolo podľa § 199 ods. 1 Tr. poriadku začaté trestné stíhanie a súčasne podľa § 206 ods. 1 Tr. poriadku bolo vznesené obvinenie XXXXX pre prečin zanedbania povinnej výživy podľa § 207 ods. 1 ods. 3 písm. c) Tr. zákona, na tom skutkovom základe, ako je to uvedené v predmetnom uznesení.

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu. 

Podľa § 86 ods. 1 písm. a) Tr. zákona trestnosť trestného činu zanedbania povinnej výživy podľa § 207 Tr. zákona zaniká ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Obvinený XXXXX v prípravnom konaní dňa 14.1.2015 vypovedal, že dôvodom neplnenia vyživovacej povinnosti na syna bolo to, že menil zamestnanie a istý čas bol bez príjmu. Kvôli práci sa aj sťahoval a to tiež stálo nemalé peniaze, takže nemal z čoho platiť. Teraz má pomerne dobre platenú prácu, takže dlh na výživnom vyrovnal a naďalej bude platiť výživné v súlade s rozsudkom súdu. 

Svedkyňa- poškodená XXXXX  vo svojej výpovedi dňa 21.1.2015 potvrdila, že obvinený si svoju vyživovaciu povinnosť dodatočne splnil a to tak, že dňa 25.11.2014 ods neho obdržala platbu 1.162 €, dňa 12.12.2014 sumu 83 € a dňa 9.1.2015 sumu 166 €, teda vyplatené je už aj výživné za mesiac február 2015. 

Súčasťou vyšetrovacieho spisu na č.l. 14-16 sú aj fotokópie dokladov o úhrade vyššie uvedených súm výživného.

	Obvinený mal na výživnom  za obdobie od mesiaca október 2013 doposiaľ  na výživnom uhradiť sumu 1.327,68 €, pričom spočítaním zaplatených súm je zrejmé, že na výživnom zaplatil celkom sumu 1411 €, čím si splnil svoju vyživovaciu povinnosť v plnom rozsahu a navyše zaplatil už aj výživné na mesiac február 2015. 

Vzhľadom na vyššie uvedené, keďže zaplatením celej sumy výživného v stíhanom období zanikla trestnosť činu a trestný čin nemal trvalo nepriaznivé následky, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Miriam Timková
prokurátorka